სერგეი ნარიშკინი

სერგეი ნარიშკინი (; დ. 27 ოქტომბერი, 1954, ლენინგრადი, რსფსრ, სსრკ) — რუსი სახელმწიფო და პოლიტიკური მოღვაწე, რუსეთის ფედერაციის საგარეო დაზვერვის სამსახურის დირექტორი 2016 წლის 5 ოქტომბრიდან. რუსეთის ფედერაციის უსაფრთხოების საბჭოს მუდმივი წევრი.

2011-2016 წლებში იყო რუსეთის სახელმწიფო დუმას მოწვევის თავმჯდომარე. ამჟამად არის პარტია „ერთიანი რუსეთის“ უმაღლესი საბჭოს წევრი.

2008 წლის 12 მაისიდან 2011 წლის 20 დეკემბრამდე იყო რუსეთის ფედერაციის პრეზიდენტის ადმინისტრაციის ხელმძღვანელი. 2008 წლის დეკემბრიდან — რუსეთის პრეზიდენტთან არსებული სახელმწიფო ჯილდოების კომისიის თავმჯდომარე. 2009-2012 წლებში — რუსეთის ინტერესების საწინააღმდეგოდ ისტორიის ფალსიფიკაციასთან ბრძოლის კომისიის თავმჯდომარე; 2012 წლიდან სათავეში უდგას რუსულ ისტორიულ საზოგადოებას. არის არაერთი როგორც რუსულ, ისევე საერთაშორისო ჯილდოს მფლობელი.

განათლება და სამეცნიერო ხარისხები
1978 წელს დაამთავრა ლენინგრადის მექანიკური ინსტიტუტი, სპეციალობით „ინჟინერი-რადიომექანიკოსი“, შემდეგ კი სანქტ-პეტერბურგის მენეჯმენტის საერთაშორისო ინსტიტუტი სპეციალობით ეკონომისტი. ფლობს ინგლისურ და ფრანგულ ენებს.

არაოფიციალური ცნობების თანახმად, 1978-1982 წლებში გადიოდა მომზადებას სახელმწიფო უშიშროების კომიტეტის სპეციალურ დაწესებულებებში, სადაც მან ვლადიმერ პუტინი გაიცნო.

ნარიშკინი არის ეკონომიკურ მეცნიერებათა დოქტორი (2010; დისერტაციის თემაა „უცხოური ინვესტიციები და რუსეთის ეკონომიკის განვითარება), 2004 წელს მიენიჭა ეკონომიკურ მეცნიერებათა კანდიდატის წოდება (დისერტაციის თემა: „უცხოური ინვესტიციები რუსეთში როგორც ეკონომიკური განვითარების ფაქტორი“). პროექტ „დისერნეტის“ მონაწილეების თქმით, ნარიშკინის დისერტაციულ ნამუშევრებში, ისევე როგორც მის წიგნ „უცხოური ინვესტიციები (რეგიონალური ასპექტი)“ ადგილი აქვს პლაგიატს.

სამეცნიერო მოღვაწოება
არის 47 სამეცნიერო ნამუშევრის (მათ შორის 25 სტატიის და 5 მონოგრაფიის) ავტორი; ნამუშევრები ეხება უცხოური ინვესტიციების მოზიდვის პრობლემას.

2008 წლიდან არის კანონმდებლობის ინსტიტუტის სახელმწიფო და მუნიციპალური ეკონომიკურ-სამართლებრივი პრობლემების ცენტრის სამეცნიერო ხელმძღვანელი. როგორც ჟურნალ „ “-ის ჟურნალისტმა, ჩარლზ კლოვერმა აღნიშნა, „გავრცელებული აზრით, მან მიიღო ეს თანამდებობა, რათა დიმიტრი მედვედევისთვის მიექცია ყურადღება“.
2011 წლის 4 დეკემბერს აირჩიეს ფედერალური კრების სახელმწიფო დუმას მოწვევის დეპუტატად, 15 დეკემბერს დარეგისტრირდა, როგორც დეპუტატი.
2011 წლის 21 დეკემბერს აირჩიეს დუმას თავმჯდომარედ 238 ხმით 88-ის წინააღმდეგ.
2016 წლის 22 სექტემბერს პრეზიდენტმა ვლადიმერ პუტინმა დანიშნა რუსეთის ფედერაციის საგარეო დაზვერვის სამსახურის დირექტორად; მუშაობა დაიწყო 5 ოქტომბერს.
2016 წლის 21 ოქტომბერს, რუსეთის სახელმწიფო დუმას გადაწყვეტილებით, შეუწყდა დეპუტატის უფლებამოსილებანი.

კონფლიქტი იური ლუჟკოვთან
2010 წლის 17 სექტემბერს ნარიშკინმა, პრეზიდენტ მედვედევის დავალებით, შეატყობინა მოსკოვის მერ იური ლუჟკოვს უკანასკნელის მოსალოდნელი გადადგომის შესახებ. მოგვიანებით, ნარიშკინმა აღნიშნა, რომ ლუჟკოვის დროს მოსკოვში კორუფციის „უკიდურესად მაღალი“ დონე იყო. ლუჟკოვმა ნარიშკინს სასამართლოში უჩივლა და მიზეზად „ღირსებისა და სახელის დაცვა“ დაასახელა. 2011 წლის 9 დეკემბერს მოსკოვის პრესნენსკის სასამართლომ უარი თქვა სარჩელის მიღებაზე.

სანქციები
უკრაინის ტერიტორიაზე რუსეთის მიერ წარმოებული მოქმედებების გამო ფიგურირებს აშშ-ს და ევროკავშირის სანქციის სიებში. 2015 წელს მას უარი ეთქვა ფინეთის ტერიტორიაზე შესვლაზე. 2015 წელს დაამატეს უკრაინის სასანქციო სიაში.

2018 წლის 27-28 იანვარს ნარიშკინი ეწვია აშშ-ს, ალექსანდრე ბორტნიკოვთან ერთად. ისინი შეხვდნენ ცენტრალური სადაზვერვო სამართველოს დირექტორ მაიკ პომპეოს (რომელმაც მალევე დატოვა ეს თანამდებობა და სახელმწიფო მდივანი გახდა; იგი ჯინა ჰასპელმა ჩაანაცვლა. ეს იყო რუსული და ამერიკული სპეცსამსახურების ხელმძღვანელების პირველი ასეთი დონის შეხვედრა. მხარეებმა იმსჯელეს „ისლამური სახელმწიფოს“ წევრებისგან წამოსულ საფრთხეზე.

საზოგადოებრივი მოღვაწეობა
ნარიშკინი არის არაკომერციული ორგანიზაციის, „თანამედროვე ისტორიის ფონდის“ რუსეთის პრეზიდენტთან არსებული „სახალხო მეურნეობის და საჯარო სამსახურის აკადემიის“ სამეთვალყურეო საბჭოს თავმჯდომარე. 2012 წლიდან იკავებს რუსული ისტორიული საზოგადოების თავმჯდომარის პოსტს.

შემოსავალი და საკუთრება
დუმას 2011 წლის არჩევნებამდე გამოქვეყნებული ინფორმაციის თანახმად, ერთადერთი უძღავი ქონება, რომელიც ნარიშკინს ეკუთვნის, არის პატარა სახლი (36 კვ. მ) ლენინგრადის ოლქში. ოფიციალური მონაცემების თანახმად, ნარიშკინმა მეუღლესთან ერთად 2011 წელს მიიღო 6,1 მილიონი რუბლი შემოსავლის სახით. აგრეთვე, მეუღლეები ფლობენ ორ მიწის ნაკვეთს (საერთო ფართობით 5 ათასი კვ. მ), საცხოვრებელ სახლსა და სამ ბინას.

პირადი ცხოვრება
არის დაქორწინებული, ჰყავს ვაჟი, ქალიშვილი და ორი შვილიშვილი. მეუღლე, ტატიანა იაკუბჩიკი არს ინფორმაციული ტექნოლოგიების სპეციალისტი. 2004 წლამდე მუშაობდა ბალტიის სახელმწიფო ტექნიკური უნივერსიტეტის „ინფორმაციული სისტემების და კომპიტერული ტექნოლოგიების“ კათედრაზე, მოსკოვში გადასვლის შემდეგ აღარ მუშაობს. ვაჟი, ანდრეი ნარიშკინი (დ. 1978) არის „“-ის გენერალური დირექტორის მოადგილე, ჰყავს ორი შვილი, ნატალია და ანა. ქალიშვილმა, ვერონიკამ (დ. 1988), დაამთავრა სახალხო მეურნეობის აკადემია; აქვს სპორტის ოსტატის წოდებას, ამჟამად მუშაობს სრულიად რუსეთის ცურვის ფედერაციაში.